b'\n_START_ARTICLE_\nSremski Karlovci\n_START_SECTION_\nLega\n_START_PARAGRAPH_\nSremski Karlovci le\xc5\xbeijo okoli 6 km jugovzhodno od Novega Sada na desni obali Donave, sredi hribovitega vinorodnega podro\xc4\x8dja Fru\xc5\xa1ke gore.\n_START_SECTION_\nZgodovina\n_START_PARAGRAPH_\nV starih \xc4\x8dasih je bil tu pomembno kulturno sredi\xc5\xa1\xc4\x8de vojvodinskih Srbov in sede\xc5\xbe pravoslavne metropolije. Tu je bila leta 1791 ustanovljena prva srbska gimnazija. Kraj je znan, da se je v njem rodil romanti\xc4\x8dni pesnik Branko Radi\xc4\x8devi\xc4\x87, po drugi strani pa je tu tudi veliko kulturno-zgodovinskih spomenikov: patriarhijski dvor z ikonostasom v kapeli, saborna cerkev, Gornja in Donja cerkev, poslopje gimnazije, Mirska kapela, baro\xc4\x8dni vodnjak, mestni muzej in drugi. Bogat arhiv, najstarej\xc5\xa1i v Vojvodini, je bil ustanovljen v za\xc4\x8detku 18. stoletja. Tu je bil 26. januarja 1699 podpisan mir med Habsbur\xc5\xa1ko monarhijo in Otomanskim cesarstvom. S podpisom miru se je kon\xc4\x8dal tur\xc5\xa1ki prodor na Zahod; Avatrija pa je dobila Ogrsko in Transilvanijo.'